12.		Rozhodnutie o prerušení konania (§ 29 ods. 1 ZoSK)
Regionálny úrad verejného zdravotníctva so sídlom v Čadci
Palárikova ul. č. 1156, 022 01 Čadca
						Vážená pani
Č. j.: A/2023/00686/FV					Martina Dančová
Čadca dňa 8. 6. 2023					Ul. 17. novembra č. 34, 022 01 Čadca
Vec:	Rozhodnutie
Regionálny úrad verejného zdravotníctva so sídlom v Čadci, Palárikova ul. č. 1156, 022 01 Čadca, ako orgán príslušný podľa § 3 ods. 1 písm. c), § 6 ods. 1 v spojení s prílohou č. 15 a § 6 ods. 5 písm. l) zákona č. 126/2006 Z. z. o verejnom zdravotníctve a o zmene a doplnení niektorých zákonov, vo veci posúdenia návrhu účastníka konania pani Martiny Dančovej, podnikateľky – fyzickej osoby, trvale bytom Ul. 17. novembra č. 34, 022 01 Čadca, IČO: 41928657, miesto podnikania: Ul. M. R. Štefánika č. 20/30, Čadca, podľa § 10 ods. 4 písm. a) zákona č. 126/2006 Z. z. o verejnom zdravotníctve a o zmene a doplnení niektorých zákonov a § 46 a 47 zákona č. 71/1967 Zb. o správnom konaní v znení neskorších predpisov, na uvedenie priestorov „Obchod s potravinami“ do prevádzky, rozhodol takto:
Regionálny úrad verejného zdravotníctva so sídlom v Čadci, Palárikova ul. č. 1156, 022 01 Čadca, konanie vo veci návrhu o vydanie rozhodnutia zo dňa 2. 6. 2018 na uvedenie priestorov „Obchod s potravinami“ v Čadci na Ul. M. R. Štefánika č. 20/30, do prevádzky, účastníka konania pani Martiny Dančovej, podnikateľky – fyzickej osoby, IČO: 41928657, trvalé bydlisko v Čadci, Ul. 17. novembra č. 34
prerušuje
podľa ustanovenia § 29 ods. 1 zákona č. 71/1967 Zb. o správnom konaní v znení neskorších predpisov na dobu do 30. 6. 2023.
Odôvodnenie:
Dňa 2. 6. 2023 bol Regionálnemu úradu verejného zdravotníctva so sídlom v Čadci, Palárikova ul. č. 1156, 022 01 Čadca doručený návrh na vydanie rozhodnutia na uvedenie priestorov do prevádzky, účastníčky konania pani Martiny Dančovej, podnikateľky – fyzickej osoby, IČO: 41928657, trvale bytom v Čadci, Ul. 17. novembra č. 34.
Týmto dňom začalo správne konanie. Účastníčka konania však nepredložila k návrhu živnostenské oprávnenie č. Žo-2022/04426/2 zo dňa 26. 9. 2022, na ktoré sa vo svojom návrhu odvoláva.
Správny orgán vyzval účastníčku konania na odstránenie nedostatkov podania zo dňa 2. 6. 2023, písomne, listom č. j.: A/2023/00456/FV zo dňa 8. 6. 2023 a poučil ju, že až do uplynutia lehoty určenej na odstránenie nedostatkov podania, rozhodne o prerušení konania podľa § 29 ods. 1 zákona o správnom konaní a pokračovať v konaní bude len čo pominú prekážky alebo uplynie lehota, ktorú správny orgán určil na odstránenie nedostatkov podania. Súčasne ju poučil, že ak nedostatky svojho podania neodstráni v určenej lehote, konanie zastaví.
Po dobu prerušenia konania, lehoty podľa zákona o správnom konaní neplynú.
Poučenie:
Podľa § 29 ods. 3 zákona č. 71/1967 Zb. o správnom konaní v znení neskorších predpisov sa proti tomuto rozhodnutiu nemožno odvolať. Toto rozhodnutie nie je preskúmateľné súdom.
MUDr. Ján Novák, riaditeľ
Rozhodnutie dostanú:
–	Martina Dančová, Ul. 17. novembra č. 34, 022 01 Čadca,
–	spis.
Poznámka
K prerušeniu konania nedochádza priamo zo zákona, ale predpokladá sa forma procesného rozhodnutia správneho orgánu. Proti takému rozhodnutiu nie je prípustné odvolanie a ani rozhodnutie nepodlieha preskúmaniu súdom.
Zákon o správnom konaní rozlišuje prípady obligatórneho prerušenia konania a fakultatívneho prerušenia konania. Obligatórne preruší správny orgán konanie v prípadoch, ak sa začalo konanie o predbežnej otázke, ak bol účastník konania vyzvaný, aby v určenej lehote odstránil nedostatky podania, ak účastník konania nemá zákonného zástupcu alebo ustanoveného opatrovníka, hoci ho má mať, ak tak ustanovuje osobitný zákon. K fakultatívnemu prerušeniu konania môže dôjsť len z dôvodov na strane účastníka konania. Ak je viac účastníkov konania, zákon vyžaduje zhodný návrh všetkých účastníkov.
Ak pominú prekážky, pre ktoré sa konanie prerušilo alebo uplynie lehota, správny orgán v konaní pokračuje. Ak účastník konania neodstráni prekážku, pre ktorú bolo konanie prerušené, správny orgán konanie zastaví.
Dôsledkom prerušenia konania je zastavenie plynutia lehôt ustanovených správnym poriadkom. Ide o procesné lehoty. Začiatok zastavenia plynutia lehôt je deň, keď sa rozhodnutie o prerušení konania oznámilo účastníkovi konania.